b'\n_START_ARTICLE_\nRichard Jefferson\n_START_SECTION_\nSrednja \xc5\xa1kola i sveu\xc4\x8dili\xc5\xa1te\n_START_PARAGRAPH_\nJefferson je poha\xc4\x91ao srednju \xc5\xa1kolu Moon Valley High School u zapadnom Phoenixu, savezna dr\xc5\xbeava Arizona. S njome je 1998. osvojio naslov 4A dr\xc5\xbeavnog prvaka. Karijeru je nastavio na sveu\xc4\x8dili\xc5\xa1tu Arizona.\n_START_SECTION_\nNew Jersey Nets\n_START_PARAGRAPH_\nSedam sezona proveo je kao \xc4\x8dlan New Jersey Nets i bio njihov ponajbolji igra\xc4\x8d. S Netsima je igrao dva uzastopna NBA finala (2002. i 2003.), ali nije uzeo naslov NBA prvaka. Bio je \xc4\x8dlan ameri\xc4\x8dke reprezentacije na Olimpijskim igrama u Ateni 2004. godine._NEWLINE_Karijeru je zapo\xc4\x8deo kao zamjena za startno krilo Keitha Van Horna i pokazao se kao odli\xc4\x8dan obrambeni, i all-around igra\xc4\x8d. Zbog svojeg potencijala Netsi su mjenjali Van Horna u Philadelphia 76erse, a Jefferson je uzeo mjesto startera. To se pokazalo kao dobar potez Netsa zbog toga \xc5\xa1to je Jefferson po\xc4\x8deo prikazivati odli\xc4\x8dne igre i uz to postao je odli\xc4\x8dan \xc5\xa1uter s perimetra. U kolovozu 2004. s Netsima je potpisao \xc5\xa1estogodi\xc5\xa1nji ugovor vrijedan 78 milijuna ameri\xc4\x8dkih dolara._NEWLINE_Ve\xc4\x87inu sezone 2004./05. propustio je zbog loma ligamenata lijevog koljena i ukupno je odigrao samo 33 utakmice, ali se na parkete vratio u prvom krugu doigravanja protiv Miami Heata. Nakon te ozljede u sljede\xc4\x87e tri sezone propustio je samo 5 utakmica. U sije\xc4\x8dnju 2007. ponovo se ozljedio i tada je morao oti\xc4\x87i na operaciju koljena. Mjesto startera preuzeo je Bo\xc5\xa1tjan Nachbar, a Jefferson se na parkete vratio nakon \xc5\xa1est tjedana izbivanja. Njegov izostanak bio je veliki udarac za Netse, ali povratkom u startnu petorku Netsi su osigurali svoj nastup u doigravanju. U sezoni 2007./08. igrao je najbolju ko\xc5\xa1arku u karijeri. U prvih sedam utakmica sezone u prosjeku je postizao 26.9 poena, 5.6 skokova i 2.4 asistencije. 4. prosinca 2007. postao je drugim najboljim strijelcem u povijesti fran\xc5\xa1ize Netsa.\n_START_SECTION_\nMilwaukee Bucks\n_START_PARAGRAPH_\n25. lipnja 2008. mjenjan je u Milwaukee Buckse za krilnog centra Yi Jianliana i bek \xc5\xa1utera Bobbya Simmonsa. Jefreson je izjavio da je bio \xc5\xa1okiran odlaskom iz Netsa nakon sedam godina, ali da ga u Bucksima veseli igranje s Michaelom Reddom. U sezoni 2008./09. imao je prosjek od 19.6 ko\xc5\xa1eva i 4.6 skokova, zapo\xc4\x8dev\xc5\xa1i sve 82 utakmice u regularnom dijelu sezone te ostvariv\xc5\xa1i za sebe rekordno kvalitetan postotak \xc5\xa1uta za tri poena (39.7%).\n_START_SECTION_\nSan Antonio Spurs\n_START_PARAGRAPH_\n23. lipnja 2009. mjenjan je u San Antonio Spurse za trojicu veterana Brucea Bowena, Kurta Thomasa i Fabricia Oberta.'